|  |  |  |
| --- | --- | --- |
| traka_vladaGRB VL | Република Србија  Аутономна покрајина Војводина  **УПРАВА ЗА КАПИТАЛНА УЛАГАЊА**  **АУТОНОМНЕ ПОКРАЈИНЕ ВОЈВОДИНЕ**  Булевар Михајла Пупина 16, 21000 Нови Сад  Т: +381 21 4881 787 F: +381 21 4881 736 | |
|  | БРОЈ: 136-404-198/2016-03 | ДАТУМ: 24.11.2016. године |

Управа за капитална улагања АП Војводине спроводи отворени поступак јавне набавке добара – **Ултазвучни апарат**, број јавне набавке 136-404-198/2016-03, а за коју је Позив за подношење понуда објављен на Порталу јавних набавки дана, 09.11.2016. године. Заинтересованo лицe je дана 22.11.2016. године, доставилo Наручиоцу путем електронске поште Захтев за додатна појашњења у вези са припремањем понуде.

У складу са чланом 63. став 2. и 3. Закона о јавним набавкама („Службени гласник РС“, бр.124/12, 14/2015 и 68/2015), достављамо одговор на:

1. **Питање** у вези са тачком 1.2.

У вези са обавезном техничком спецификацијом, странице 6 и 7/68 конкурсне документације, Ултразвичног апарат молимо наручиоца да нам да следећа појашњења т.ј. одговори на следећа питања:

Тачка 1.2., цитирамо:

1. Четири активна прикључка за сонде (минимум 3 pinless конектора), не рачунајући pencil конектор

Наше прво питање наручиоцу гласи:

Желели би смо да укажемо да је у овој минималној техничкој карактеристици апарата јасно, да је корисник зехтевајући 4 активна прикључка за сонде уграђена на апарату, изразио своју објективну потребу да може, у случају потребе, електронским путем да изврши активацију било које од евентуално 4 прикључене сонде.

Међутим ограничење, да од та 4 активна конектора минимум 3 конектора морају да буду pinless конектори т.ј. конектори без пинова, представља у овом случају ограничавање учешћа свим понуђачима који нуде конекторе са пиновима.

Наиме, конекција сонде са или без пинова (pinless) није одлучујући фактор који осигурава једноставнију употребу саме конекције сонди, а посебно у светлу чињенице да је захтевано постојање четири активна конектора, а набавља се само 1 сонда, те и у случају касније набавке још три сонде неће постојати никаква потреба скидања и враћања сонди на активне конекторе ради конекције електронским путем, а не путем механичког скидања и премештања сонди са неактивног конектора на активни.

Такође, квалитет саме конекције не зависи искључиво од тога да ли конектори имају пинове или не, већ од саме технологије израде конектора, квалитета истих, квалитета сонди, технологије апарата итд. На тржишту постоје апарати врло различитог квалитета и цена и са pinless конекторима и са стандардним конекторима, тако да сама карактеристика pinless конектора не утиче аутоматски на квалитет слике, тј. дијагностичког приказа. Са аспекта саме конекције постоје и контрааргументи, да конектори са пиновима осигуравају бољу и стабилнију конекцију на плочу, због саме физичке конфигурације конектора, јер се поред средишњег језичка конектор држи и на самим пиновима.

Сама формулација корисника, да 1 од 4 конектора не мора да буде pinless, то и потврђује, тј чињеницу да и конектори са пиновима истовремено коегистирају са pinless конекторима, те представљају алтернативно и већинско технолошко решење.

Због тога, а у циљу да се испоштује члан 10.3 ЈН-Начело обезбеђивања конкуренције, наш предлог би био да предметну карактеристику дефинишете на следећи начин:

1. Четири активна прикључка за сонде, не рачунајући pencil конектор, a чиме би ce обезбедило да предметни апарат може задовољити објективну потребу корисника да истовремено може прикључити четири сонде и омогућило учешће оним понуђачима који имају конекторе решене путем тзв. пинова, а без угрожавања квалитета дијагностичких функционалности апарата.

1. **Одговор Наручиоца:**

**Наручилац остаје при техничкој спецификацији датој у Конкурсној документацији.**

У минималним техничким карактеристикама је наведена потреба за pinless конекторима из следећих разлога:

Објективна је потреба Института за кардиоваскуларне болести Војводине да набави Ултразвучни апарат са најсавременијим технолошким решењима.

Pinless конектори у поређењу са стандардним конекторима са пиновима нуде смањење паразитног шума који се јавља код конектора са стандардним пиновима. На овај начин, произвођачи нуде опцију ултразвучне слике са мање почетног шума за уклањање, па је потребно мање ангажовање хардвера за исту радњу, а који се може усмерити на друге технологије побоњшаља слике, тако да тврдња понуђача о неутицању „pinless“ конектора на квалитет слике није тачна.

Са аспекта конекције, pinless конектори су много поузданији, јер не постоји могућност уласка прашине у конекторе пинова као код стандардних конектора са пиновима, као ни могућност искривљења пинова приликом пребацивања сонде на други конектор уколико за тим има потребе.

Pinless конектори такође имају средишњи језичак конектора, што га чини стабилним, као и стандардни конектори.

Pinless технологија је нова и напредна технологија за сонде, која је резервисана за апарате нове генерације и виших класа. Карактеристична је за већину произвођача и налази се у њиховој понуди на више различитих модела апарата (General Electric са апаратим Vivid S70, Vivid E90, Vivid E95, Logiq S8, Logiq E9…, Philips са апаратима Epiq 5, Epiq 7, Samsung са апаратима, WS80А, RS80А, Mindray – Resona 6, Resona 7...).

Стандардни конектори представљају већинско, али као што је већ речено, старије технолошко решење.

Наручилац на овај начин жели да обезбеди најновије и најпоузданије решење како би осигурао набавку најсавременијег Ултразвучног апарата.

1. **Питање** у вези са тачком 1.3

**Тачка 1.3.** „Дигитални Beam Former и укупан динамички опсег апарата минимум 260 dB”

Молимо наручиоца да нам појасни да ли вредност захтеваног динамичког опсега апарата од минимум 260 dB мора бити видљив на екрану апарата у приказу Б-мода?

**Одговор Наручиоца:**

Није неопходно да динамички опсег буде видљив на екрану апарата.

1. **Питање** у вези са тачком 1.5. и 1.7
2. Touch panel -12 inch
3. Интегрисана алфанумеричка тастатура или виртуелна тастатура на Touch panelu

С обзиром да се на интегрисаном панелу осетљивом на додир (Touch panel) који се налази на оперативној табли апарата, у случају да апарат нема на њој интегрисану алфанумеричку тастатуру, налазе приказани виртуелни алфанумерички тастери, потребно је да она буде већих димензија, као што је и захтеваних 12 инча.

Међутим, ако је дизајн апарата такав, да апарат на оперативној табли има интегрисану класичну алфанумеричку тастатуру која је увек присутна и спремна за рад (што је предност у односу на виртуелну, која се прикаже тек када се активира на Touch panelu, a за то време ce Touch panel не може користити за било шта друго), величина Touch panela може бити и нешто мања, a то би била дијагонала од минимум 10 инча.

Тиме би се у потпуности задовољила објективна потреба корисника да има могућност брзог и једноставног приступа командама апарата преко Touch panela, уз истовремено коришћење увек присутне интегрисане класичне алфанумеричке тастатуре.

Зато наш предлог измене предметне обавезне техничке спецификације, а који би у потпуности задовољио потребе корисника апарата који има интегрисану алфанумеричку тастатуру у оквиру оперативне табле апарата, гласи:

1. Touch panel минимум 12 inch са виртуелном тастатуром на њему или минимум 10 инча са интегрисаном алфанумеричком тастатуром на апарату
2. Интегрисана алфанумеричка тастатура или виртуелна тастатура на Touch panelu

На овај начин би се испоштовао члан 10. 3ЈН-Начело обезбеђивања конкуренције, као и чланови 70.,71.и 72. који се односе на дефинисање и коришћење техничких спецификација у поступку јавних набавки и практично дозволило учешће и оних апарата који имају класичну алфанумеричку тастатуру на оперативној табли.

**Одговор Наручиоца:**

**Наручилац остаје при техничкој спецификацији датој у Конкурсној документацији.**

Touch panel од 12“ се појављује на свим новим апаратима високе класе код већине произвођача и омогућава већу прегледност при раду и олакшава сам рад корисника. Ова величина панела се може наћи и у опцијама са интегрисаном алфанумеричком хардверском тастатуром, као и са виртуелном тастатуром.

Већи број произвођача на више различитих модела својих апарата (Vivid S70, Vivid E90, Vivid E95, Toshiba на апарату Aplio i900..., Philips са апаратима Epiq 5 и Epiq 7, Samsung са апаратимом RS80А, Mindray – Resona 6, Resona 7...), поседује панеле ове и веће дијагонале.

1. **4. Питање** у вези са тачком 1.6.
2. Интегрисани HDD (SSD), CD/DVD R/W Drive”

У вези ca наведеном техничком карактеристиком која ограничава могућност да се на предметној јавној набавци понуде апарати који имају интегрисан HDD (Hard Disk Drive) који није типа: SSD (Solid State Disk) или хибридног типа који настаје њиховом комбинацијом: HDD (SSD), желели би смо да истакнемо да је сврха уградње интегрисаног HDD-a у ултразвучни апарат задовољавање објективне потребе корисника да се на њему могу снимити слике, клипови и извештаји прегледа заједно са могућношћу њиховог каснијег постпроцесирања, експорта и сл.

Количина података која може да се сними зависи од капацитета самог HDD-a, а брзина рада HDD-a директно зависи и од оптимизације оперативног система као и медицинског програма који се налазе на њему а не само од типа јединице за смештање података.

Опште је познато да је Hard Disk Drive (HDD) бољи, сигурнији и стабилнији за чување података од такозваног Solid State Drive-a (SSD). У односу на SSD који има у просеку од 5 до 7 година век трајња и чувања записа, HDD представља дуготрајније решење, јер век трајања прелази 10 година и више. Битна чињеница је и то да се у случају квара подаци похрањени на SSD не могу повратити, док је у случају HDD могуће повратити податке чак и у случају потпуног отказа електронике на HDD-y.

С обзиром да сама брзина јединице за смештање података не игра никакву улогу приликом самог рада током прегледа пацијената на ултразвучном апарату, a сигурност и дуготрајност података је ипак битан фактор, поготово у медицинској пракси предлажемо наручиоцу да дефинише минималну величину hard diska коју захтева и допуни захтев из техничке спецификације на начин:

1. “Интегрисани HDD величине минимум 1ТВ и CD/DVD R/W Drive”

На овај начин би корисник у потпуности задовољио своју потребу да апарат располаже интегрисаним хард диском великог капацитета, који у потпуности омогућава потребе снимања и постпроцесинга слика, цине снимака и видео клипова, као и интегрисаним CD/DVD R/W Drive за њихово архивирање.

Истовремено, наручилац не би ограничио конкуренцију таквим дефинисањем техничке спецификације која даје предност само произвођачима који имају, т.ј. у своје апарате уграђују делове одређеног технолошког типа.

Одговор Наручиоца:

**Наручилац делимично прихвата сугестију заинтересованог понуђача, те ће извршити делимичну измену Конкурсне документације.**

Иако не можемо да приватимо констатацију да се технолошки старије решење HDD disc може сматрати напреднијим и квалитетнијим решењем од нове технологије - SSD disc-а који омогућава изузетно брзо покретање система у хитним сутуацијама.

Што се тиче захтева да минимална величина интегрисаног диска буде 1ТB то би могло да доведе до ограничавања конкуренције.

1. **Питање** у вези са тачком 1.12.

„1.12.Експорт података у JPEG,MPEG, AVI и DICOM формату."

С обзиром да је наведен MPEG као формат експортовања података, а ради се у ствари о начину на који се врши компресија код AVI формата, сам AVI формат представља чист изворни некомпресован аудио и видео сигнал код кога је квалитет записа на највишем могућем нивоу, што је битно за дијагностичку поузданост, док MPEG формат тај исти садржај компресује како би смањио само величину фајла изражену у мегабајтима на уштрб самог квалитета видео записа, молимо наручиоца да прецизира формулацију ове техничке карактеристика на начин:

„1.12. Експорт података (слика и видео клипова) у DICOM и у PC компатибилним форматима “

На овај начин би се у потпуности задовољила објективна потреба корисника да се подаци са апарата могу даље експортовати, без обзира да ли поједини произвођачи користе разне технике за компресију података, или их експортују без компресије што је у сваком случају боље решење за очување њиховог изворног квалитета. Могућност експорта података без компресије је ствар примене напредније технологије од технологије компресије и не заузима много више места од компримоване.

**Одговор Наручиоца:**

**Наручилац прихвата сугестију заинтересованог понуђача,** **те ће у том смислу извршити измену Конкурсне документације.**

1. **Питање** у вези са тачкама 1.11. и 4.1.

Тачке 1.11 и 4.1. у којима се специфицира захтев наручиоца да сонда која се набавља мора бити искључиво матричне технологије.

С обзиром да је познато да је будући корисник овог апарата терцијарна установа са објективним потребама да апарат постиже врхунску резолуцију приказа, разумљиво је да је веома важно да се прецизно дефинише захтевана карактеристика, уз истовремено поштовање Закона о јавним набавкама и то на начин да то не иде на уштрб задовољавања објективне потребе корисника, а да се пружи могућност да се предметна јавна набавка отвори за учешће бар још једног понуђача.

Несумњиво је, да матрична сонда, која због распореда кристала у више редова омогућава фокусирање у једну тачку, пружа као резултат виши ниво квалитета приказа дијагностичких модова на екрану у односу на стандардне сонде и због тога наше питање се ни не односи на сонду стандардне конструкције.

Међутим, сматрамо да је важно истаћи да је такође јасно да постоје различити модели апарата и код оних произвођача који нуде матричну сонду, тј да сама матрична сонда не значи аутоматски врхунски ниво приказа, већ он у највећој мери зависи од технологије самог апарата на који се сонда конектује.

Желели би смо да овим путем истакнемо, да знамо да начин израде сонде у великој мери утиче на квалитет резолуције која се постиже њеним радом, али да није једини фактор који утиче на постизање врхунске резолуције приказа. Поред начина и квалитета израде сонде, веома је битна и примењена технологија самог апарата која се састоји у начину формирања и обраде сигнала, т.ј. да ли припада апаратима за примарну дијагностику или апаратима за клиничку пред/пост оперативну дијагностику.

To објашњава и чињеницу да је апарат премијум класе и до 50% скупљи од апарата почетне класе која прима матричну сонду, тј да и сами произвођачи матричних сонди нуде апарате различитих нивоа квалитета и цена, као и да се саме матричне сонде разликују по квалитету и цени.

У том контексту је врло значајно истаћи, да техничка карактеристика под бројем

1.1. Стационарни дигитални колор доплер ултразвучни апарат, не портабилни концепт - може имати далеко дубље значење у смислу прецизнијег дефинисања појма дигитални колор доплер, од дефинисања саме објективне потребе непортабилности истог.

Наиме дигитални колор доплер, тј технологија коју произвођач примењује може бити веома различита и комплексна, а сама та технологија представља срж квалитета комплетних дијагностичких приказа апарата и много је компликованија од садржине која се може описати путем једене речи: дигитална.

C обзиром да je технологија коју je патентирао произвођач којег заступамо и у коју наручилац може извршити увид јер је однедавно и сам поседује, заснива на комбинацији више високих технологија (ткз MQuadro технологија), желели би смо да предложимо наручиоцу да отвори могућност учествовања на предметној јавној набавци бар још једном понуђачу на начин да допуни тачку 4.1. на предложени начин, јер мултиплексна архитектура дигиталног beamformer-a самог апарата гарантује његово оптимално процесирање посебно код ултразвучно „тешких“ пацијената и у комбинацији са single crystal сондом која има неку од патентираних технологија конструкције омогућава врхунски приказ на single crystal сонди која има неку од патентираних технологија конструкције.

Због тога предлажемо наручицу да свој захтев за трансторакалну матричну сонду прошири са прецизнијим дефинисањем појма дигитални у тачки 1.1.:

* 1. Стационарни дигитални колор доплер ултразвучни апарат са beamformerom најновије генерације (навести тип технологије), не портабилни концепт-као и тачку 1.11. и 4.1 .на начин :

„Трансторакална матрична кардиолошка сонда (код које се кристали налазе у више редова и омогућава фокусирање у једну тачку) или „single crystal“ технологије која има неку од патентираних технологија конструкције сонде који за резултат имају врхунску резолуцију (навести назив технологије), 1,5-3,5 MHz (фреквентни опсег није елиминаторан).

На овај начин би се омогућило да на наведеној јавној набавци учествује више од једног понуђача, а који испуњава све горе наведене захтеване техничке карактеристике и истовремено задовољиле све објективне потребе за врхунском дијагностиком, које има корисник овако дефинисаног апарата у установи терцијарног нивоа здравствене заштите. Такође желели би смо да вам укажемо, да према нашим сазнањима за предвиђени буџет за ову јавну набавку није могуће набавити апарат са матричном сондом и да је потребно да се, уколико наручилац жели да се ова јавна набавка реализује омогући учешће и понуђачима који имају адекватну технологију за постизање истог циља - врхунске резолуције - само различитог начина тј .типа од захтеване матричне.

**Одговор Наручиоца:**

**Наручилац остаје при техничкој спецификацији датој у Конкурсној документацији.**

Наручилац је својим захтевом о матричној кардиолошкој сонди изразио потребу за набавком сонде која распоредом кристала у више врста и колона даје прецизнију дијагностичку слику и омогућава фокусирање ултразвучног снопа у латералној и елевационој равни, што пружа као резултат прецизну дијагностичку слику ткива и органа, поготово покретних органа, као што је срце. Понуђач предлаже syngle crystal технологију као алтернативу али syngle crystal технологија представља технологију израде самих кристалних елемената у сонди. Овом технологијом се производи кристални елемент веће чистоће са смањеним бројем нечистоћа што даје бољи квалитет излазног (трансмитованог) сигнала и већу прецизност примљеног сигнала. Како је јасно да се matrix технологија односи на распоред кристала у више врста и колона, а да се syngle crystal технологија односи на израду кристалних елемената, а не на њихов распоред и како матричне сонде дају знатно квалитетнију слику у односу на сонде са кристалима распоређеним у једној линији (без обзира да ли су syngle crystal или не) наручилац остаје при свом захтеву. Наручилац је установа терцијалног нивоа која се бави веома захтевном и специфичном врстом кардиоваскуларних прегледа те је оправдана потреба да се набави сонда матричне технологије. Матричну сонду поседује више различитих произвођача на више различитих модела апарата (General Electric на својим моделима Vivid S6, Vivid S70, Vivid E9, Vivid E90, Vivid E95, Logiq S7 Pro, Logiq S7 Expert, Logiq S8, Logiq E9, Philips на свом моделу Epiq 7, Samsung на свом моделу RS80А, Toshiba на својим моделима Aplio 500, Aplio i900…).

Примедба заинтересованог понуђача на самом крају Захтева, а у вези са фаворизовањем једног понуђача свакако није тачна, с обзиром да је Наручилац приликом истраживања тржишта на недвосмислен начин утврдио да на тржишту постоји више понуђача који испуњавају услове предвиђене техничком спецификацијом ове предметне јавне набавке. Из наведеног произилази да овако дефинисане техничке спецификације немају дискриминаторски карактер и да у свему одговарају потребама наручиоца, а да ничим нису повређена начела Закона о јавним набавкама.

С поштовањем,

**УПРАВА ЗА КАПИТАЛНА УЛАГАЊА**

**АУТОНОМНЕ ПОКРАЈИНЕ ВОЈВОДИНЕ**

**Комисија за јавну набавку бр. 136-404-198/2016-03**